b'\n_START_ARTICLE_\nLu\xc4\x8dane, Avstrija\n_START_SECTION_\nGeografski polo\xc5\xbeaj\n_START_PARAGRAPH_\nLu\xc4\x8dane tako kot tr\xc5\xa1ko naselje kot sedanja velika ob\xc4\x8dina le\xc5\xbei na severni strani hribovja Rem\xc5\xa1nik in Kozjak do gri\xc4\x8devnatega sveta severozahodnega dela Slovenskih goric z vodotoki Pesnice.\n_START_SECTION_\nZgodovina\n_START_PARAGRAPH_\nV zgodovinskih listina je kraj prvi\xc4\x8d omenjen leta 1250 kot ("Liubschach"). Prva cerkev v Lu\xc4\x8danah je bila zgrajena do leta 1200 in je bila posve\xc4\x8dena sv. Nikolaju, zavetniku trgovcev in popotnikov. Leta 1250 pa se je osamosvojila od \xc5\xbeupnije Lipnica  in postala samostojna \xc5\xbeupnija. Tega leta sta izpri\xc4\x8dana dva plemi\xc4\x8da viteza Ulrik in Chrepilo, ki se imenujeta po kraju. Dolina Pesnice je bila alternativna pot nevarnej\xc5\xa1i poti po Dravski dolini v povezavah med vzhodom in zahodom. Zato je bil postavljen grad \xc5\xbdlemberk (Schmirnberg), ki je stoletja slu\xc5\xbeil kot za\xc5\xa1\xc4\x8dita za varno potovanje trgovcev in popotnikov. Prej omenjena viteza sta bila leta 1250 vazala Smilnburcha. _NEWLINE_ _NEWLINE_Obmo\xc4\x8dje okrog Lu\xc4\x8dan je v 13. stoletju pripadalo gradu \xc5\xbdlemberk, ki je bil v lasti \xc5\xa0entpavelskega samostana. Ta je ta grad z gospostvom leta 1365 podelil v fevd Celjskim grofom, ki so ga obvladovali do leta 1443, ko jim ga je zasedel cesar Friderik III. in ga dve leti kasneje naredil za de\xc5\xbeelnokne\xc5\xbeji fevd, mu podelil tudi pravico krvnega sodstva, in ki so ga dajali v najem. Leta 1458 je cesar Friderik III. Habsbur\xc5\xa1ki kraju podelil tr\xc5\xa1ke pravice in pravico do ni\xc5\xbejega sodstva. Prvega znanega tr\xc5\xa1kega sodnika najdemo leta 1480. _NEWLINE_Ko so se tur\xc5\xa1ki vojaki sultana Sulejmana II. leta 1532 vra\xc4\x8dali po izgubljeni bitki za Dunaj, so zavzeli tudi Lu\xc4\x8dane in jih po\xc5\xbegali. Kraj so obnovili, vendar ga je prizadel po\xc5\xbear \xc5\xa1e leta 1547 in 1559. _NEWLINE_Kot ob\xc4\x8dina je bila ustanovljena leta 1850 z okro\xc5\xbejem Trautenburg in je bilo zelo velika. Leta 1882 je bila razdeljena na ve\xc4\x8d manj\xc5\xa1ih in sicer trg Lu\xc4\x8dane, Glanz, Gradi\xc5\xa1\xc4\x8de in Hrastnik-Trautenburg.  Po koncu prve svetovne vojne je po mirovni pogodbi iz Saint-Germaina Ju\xc5\xbena \xc5\xa0tajerska z letom 1919 pripadla dr\xc5\xbeavi SHS. Takrat je novi dr\xc5\xbeavi SHS pripadla 1/3 ob\xc4\x8dine Gradi\xc5\xa1\xc4\x8de. Obmo\xc4\x8dje vseh \xc5\xa1tirih ob\xc4\x8din sedanje velike ob\xc4\x8dine se  je tedaj zna\xc5\xa1lo v izoliranem mejnem obmo\xc4\x8dju, ki je pomenilo gospodarsko zaostajanje. Leta 2015, po 132 letih je pri\xc5\xa1lo do ponovne zdru\xc5\xbeitve 4 ob\xc4\x8din.'